32.		Zmier v konaní o priestupku (§ 78 ZoP)
Okresný úrad v Žiline
odbor všeobecnej vnútornej správy
Ul. A. Hlinku č. 58, 010 01 Žilina
	V Žiline dňa 24. 4. 2023
Vec:	Zmier
V konaní o priestupku č. A/2023/00567/OÚ-OVVS podľa ust. § 49 ods. 1 písm. a) zákona č. 372/1990 Zb. o priestupkoch v znení neskorších predpisov, začatom na návrh Petra Obšivana, bol uzavretý medzi navrhovateľom a obvineným z priestupku podľa ust. § 78 zákona č. 372/1990 Zb. o priestupkoch v znení neskorších predpisov tento
zmier:
Peter Obšivan, bydliskom Hlinská ul. č. 2456/65, 010 01 Žilina (urazený na cti), sa na základe vysvetlenia a následného ospravedlnenia Milana Jaššu, bydliskom Žilina – Bánová, Ul. Osvety č. 3426/18, PSČ 010 04, ktorý súčasne vyhlasuje, že v budúcnosti sa zdrží takého konania, zmieruje s Milanom Jaššom, bydliskom Žilina – Bánová, Ul. Osvety č. 3426/18, PSČ 010 04.
Správny orgán zmier účastníkov konania schvaľuje a konštatuje, že neodporuje právnym predpisom a všeobecnému záujmu.
Účastníci konania berú na vedomie, že správny orgán konanie vo veci podľa ust. § 76 ods. 1 písm. k) zákona č. 372/1990 Zb. o priestupkoch v znení neskorších predpisov 
zastavuje.
Peter Obšivan:	........................................................
Milan Jaššo	........................................................
Mgr. Ján Homola
vedúci odboru všeobecnej vnútornej správy
Poznámka
Zákon o priestupkoch v jednom prípade umožňuje uzavrieť zmier, a to v prípade, ak ide o priestupok urážky na cti podľa ust. § 49 ods. 1 písm. a) zákona o priestupkoch. Takýto priestupok sa vždy prerokováva iba na návrh podľa § 68 ods. 1 citovanej právnej normy.
Zmier je v tomto prípade procesnou dohodou obvineného z priestupku a urazeného na cti o ukončení sporu, ktorý je predmetom konania o priestupku. Prvostupňový správny orgán sa vždy musí pokúsiť o zmier. V ostatných návrhových deliktoch a pri priestupkoch, ktoré sa prerokovávajú ex offo, zmier neprichádza do úvahy. Vyplýva to aj z ust. § 76 ods. 1 písm. k) zákona o priestupkoch, podľa ktorého sa zastavenie konania pripúšťa z dôvodu uzavretia zmieru iba pri priestupku urážky na cti.
Zmier podľa § 78 zákona o priestupkoch nie je zmierom podľa § 48 zákona o správnom konaní, kde sa zmier schvaľuje rozhodnutím správneho orgánu. V prípade zmieru podľa § 78 zákona o priestupkoch, správny orgán berie zmier na vedomie a následne konanie podľa § 76 ods. 1 písm. k) zákona o priestupkoch zastaví. Rozhodnutie o zastavení konania správny orgán iba vyznačí v spise a účastníkov konania o tom upovedomí (§ 76 ods. 2 zákona o priestupkoch).